
ABSTRACT
Legea fundamentală a unui stat – Constituţia – are ca obiect specific de reglementare organizarea puterilor publice şi determinarea raporturilor dintre acestea, prin instituirea organelor statului, prin stabilirea componenţei acestora/procedurilor de numire şi prin stabilirea competenţelor autorităţilor publice şi a relaţiilor dintre acestea.

Într-un stat de drept democratic, puterile legislativă, executivă şi judecătorească sunt exercitate prin instituţii separate şi independente. În exercitarea atribuţiilor şi competenţelor specifice caracterului unitar sau federal al statului, între organele statului pot apărarea conflicte juridice decurgând din actele juridice, faptele, acţiunile sau omisiunile acestora. Îndeplinind funcţia de garant al supremaţiei Constituţiei, Curtea Constituţională asigură, în limitele competenţelor ce îi revin, funcţionarea mecanismului constituţional al regimului de separaţie a puterilor dintr-un stat de drept.
Statutul judecătorilor constituţionali, competenţele autorităţilor publice în privinţa numirii/revocării acestora, temeiurile eventualei revocări, durata mandatului, precum şi posibilitatea reinvestirii pentru un nou mandat sunt reglementate de Constituţii şi de legile de organizare şi funcţionare ale Curţilor Constituţionale.
Lucrarea prezintă reglementări din state membre UE referitoare la procedura de desemnare, durata mandatului judecătorilor constituţionali, precum şi la revocarea acestora
.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

I. DESEMNAREA JUDECĂTORILOR CONSTITUŢIONALI ÎN STATE MEMBRE UE. ASPECTE COMPARATIVE 
În statele membre UE, justiţia constituţională se realizează de Curţile Constituţionale sau de instanţe echivalente (de regulă, Curţi Supreme care exercită controlul de constituţionalitate).
▪ În majoritatea statelor membre, Curţile Constituţionale sunt organe jurisdicţionale unice, speciale şi specializate care examinează problemele legate de conformitatea legislaţiei cu principiile consacrate de Constituţie.

▪ Instanţe echivalente funcţionează în:
- Estonia - Curtea Supremă are şi competenţa efectuării controlului de constituţionalitate;

- Grecia -  toate instanţele judecătoreşti au această competenţă;
- Irlanda: competenţa controlului de constituţionalitate aparţine Înaltei Curţi sau Curţii Supreme; 
- Suedia, controlul de constituţionalitate al legilor se exercită printr-un sistem complex de control preventiv efectuat de Consiliul Legislativ (Law Council). Consiliul este format din judecători (judecători pensionaţi) ai Curţii Supreme şi ai Tribunalului Suprem Administrativ. Constituţia Suediei permite, în principiu, revizuirea constituţională a tuturor legilor adoptate de Parlament, dar numai în principiu, întrucât orice revizuire este limitată de o prevedere constituţională conform căreia o prevedere adoptată de Parlament trebuie eliminată numai dacă eroarea este manifestă.
  Această restricţie specială este extinsă chiar şi asupra revizuirii constituţionale a legislaţiei secundare adoptate de Guvern (care are şi unele competenţe legislative).

▪ În Olanda şi Regatul Unit al Marii Britanii nu există un control al constituţionalităţii legilor. 

1. Rolul parlamentului în desemnarea judecătorilor constituţionali

▪ Parlamentul are competenţă exclusivă de desemnare a judecătorilor constituţionali în:

- Germania: cei 16 judecători constituţionali sunt numiţi de către Parlament (Bundestag-8, Bundesrat-8);

- Lituania: toţi judecătorii Curţii Constituţionale sunt numiţi de legislativ (Seimas);
- Polonia: cei 15 judecători constituţionali sunt numiţi individual pentru un mandat de 9 ani, de către Camera Deputaţilor (Seim);
- Ungaria: cei 11 judecători constituţionali sunt aleşi de Parlament.

▪ Parlamentul desemnează o parte dintre judecătorii constituţionali în:
- Franţa: Preşedinţii Adunării Naţionale şi Senatului desemnează, fiecare, câte 3 membri (din cei 9 membri ai Consiliului Constituţional). La reînnoirea Consiliului (3 membri la fiecare 3 ani), aceştia desemnează câte un membru;

- Letonia: din cei 7 judecători ai Curţii Constituţionale (care sunt validaţi de Parlament), 3 sunt propuşi de minimum 10 parlamentari;
- Lituania: din cei 9 judecători constituţionali, 3 sunt numiţi la propunerea Preşedintelui Parlamentului;

- Portugalia: Parlamentul numeşte 10 din cei 12 judecători ai Curţii Constituţionale;

- Spania: Congresul Deputaţilor şi Senatul desemnează câte 4 judecători constituţionali (din cei 12).

▪ În Slovenia, judecătorii Curţii Constituţionale sunt aleşi de către Adunarea Naţională (prin vot secret), la propunerea Preşedintelui Republicii.

▪ Parlamentul prezintă şefului statului propuneri de desemnare a judecătorilor constituţionali în:

- Austria: judecătorii constituţionali sunt numiţi de Preşedintele federal, pe baza recomandărilor făcute de alte organe constituţionale. Din cei 14 judecători constituţionali, 3 sunt numiţi la recomandarea Consiliului Naţional, iar alţi 3 la propunerea Consiliului Federal.

- Belgia: cei 12 judecători ai Curţii Constituţionale sunt numiţi de Rege, pe baza unei liste prezentate alternativ de Camera Reprezentanţilor şi Senat. De regulă, Regele desemnează persoana plasată pe primul loc pe lista respectivei Camere legislative. 

▪ În Cehia, judecătorii Curţii Constituţionale sunt numiţi de Preşedintele Republicii, cu acordul Senatului.

▪ Parlamentul nu participă la desemnarea judecătorilor constituţionali în:

- Cipru: Membrii Curţii Supreme sunt numiţi de Preşedintele Republicii. Parlamentul nu participă la desemnarea judecătorilor instanţei supreme care are competenţa controlului de constituţionalitate;
- Irlanda: Parlamentul nu are un rol direct în numirea judecătorilor la Curtea Supremă;
- Luxemburg: Parlamentul nu intervine în procedura de numire a judecătorilor;

- Malta: conform art.96 din Constituţie, toţi judecătorii sunt numiţi în funcţie de Preşedintele Republicii, la propunerea primului-ministru.
2. Rolul Guvernului în desemnarea judecătorilor constituţionali
În unele state membre, Guvernul are anumite competenţe în desemnarea judecătorilor constituţionali:
- Irlanda: Guvernul are competenţa exclusivă a numirii judecătorilor constituţionali;

- Spania: din cei 12 judecători constituţionali, 2 sunt desemnaţi de către Guvern;
- Austria: din cei 14 judecători constituţionali, preşedintele Curţii, vicepreşedintele şi 6 judecători sunt numiţi de Preşedintele federal, la propunerea Guvernului federal;
- Letonia: din cei 7 judecători ai Curţii Constituţionale (care sunt validaţi de Parlament), 2 sunt propuşi de Cabinetul de Miniştri;

- Danemarca: judecătorii sunt numiţi oficial de Regină, prin intermediul ministrului justiţiei care acţionează pe baza recomandării Consiliului însărcinat cu numirea judecătorilor.
3. Revocarea judecătorilor constituţionali

▪ În Austria, Belgia, Cehia, Franţa, Italia, Letonia, Luxemburg, Polonia, Portugalia, Spania şi Ungaria, revocarea judecătorilor constituţionali intră în competenţa Curţii constituţionale.
▪ În Germania, Curtea îl poate autoriza pe Preşedintele federal să dispună retragerea unui judecător pe motiv de incapacitate permanentă de exercitare a atribuţiilor sau revocarea acestuia în cazul condamnării definitive pentru o faptă nedemnă/la pedeapsa închisorii mai mare de 6 luni sau în cazul săvârşirii unei grave abateri disciplinare care exclude posibilitatea menţinerii sale în funcţie (art.105 din Legea privind Curtea Constituţională Federală) .

În Lituania, un judecător constituţional poate fi revocat în baza art.74 din Constituţie (care reglementează procedura de punere sub acuzare). Mandatul de judecător al Curţii Constituţionale încetează odată cu adoptarea de către Parlament, cu un vot majoritar de 3/5 din numărul membrilor săi, a hotărârii de revocare, în cazul încălcării grave a Constituţiei sau jurământului, ori în cazul săvârşirii unei infracţiuni. Parlamentul poate adopta o astfel de hotărâre numai după primirea concluziilor Curţii Constituţionale prin care s-a constatat încălcarea gravă a Constituţiei de către judecătorul în cauză.

În Slovacia, revocarea unui judecător constituţional intră în competenţa Preşedintelui Republicii.
În Slovenia, judecătorii constituţionali pot fi revocaţi de Adunarea Naţională în condiţiile prevăzute de art.19 din Legea privind Curtea Constituţională şi pentru motivele stabilite de art.164 din Constituţie (la cererea judecătorului; ca urmare a condamnării la pedeapsa cu închisoarea; ca urmare a pierderii permanente a capacităţii de exercitare a atribuţiilor).
▪ În Danemarca, judecătorii pot fi demişi numai prin hotărârea Curţii Speciale, formată dintr-un judecător al Curţii Supreme (preşedinte), un judecător al Înaltei Curţi, un judecător al Tribunalului, un avocat şi un jurist (de regulă, profesor de drept).
În Cipru, Consiliul Suprem Judiciar, compus din membri ai Curţii Supreme, are competenţe exclusive în ce priveşte revocarea/încetarea mandatului de preşedinte sau membru al Curţii Supreme.

În Irlanda, un judecător poate fi revocat din funcţie numai pentru conduită necorespunzătoare sau incapacitate, prin rezoluţie adoptată de cele două Camere ale Parlamentului.

În Malta, judecătorii pot fi revocaţi numai de Preşedintele Maltei, la cererea Parlamentului, votată de cel puţin 2/3 din numărul total de membri.

Judecătorii pot fi revocaţi numai pe motivul imposibilităţii de exercitare a atribuţiilor (ca urmare a unei incapacităţi fizice sau psihice sau din altă cauză) ori pentru abateri grave.

II. REGLEMENTAREA NUMIRII ŞI REVOCĂRII JUDECĂTORILOR CONSTITUŢIONALI IN STATE MEMBRE UE

Austria

▪ Bază legală
- Constituţie (art.147)

- Legea privind Curtea Constituţională

▪ Procedura de desemnare şi durata mandatului
Curtea Constituţională este formată din preşedinte, vicepreşedinte, 12 membri şi 6 membri supleanţi.

Preşedintele, vicepreşedintele, ceilalţi membri, precum şi supleanţii sunt numiţi de Preşedintele federal, la propunerea: 

- Guvernului federal: pentru numirea preşedintelui, a vicepreşedintelui, a 6 membri şi 3 supleanţi;

- Consiliului Naţional: pentru numirea a 3 membri şi 2 supleanţi; 

- Consiliului Federal pentru numirea a 3 membri şi a unui membru supleant. 

Durata mandatului: mandatul judecătorilor constituţionali se încheie la finele anului în care au împlinit vârsta de 70 de ani.
▪ Procedura de revocare
Revocarea unui membru/membru supleant poate interveni numai prin decizia Curţii, adoptată în următoarele cazuri:

- deşi convocat, judecătorul a absentat în mod nejustificat de la 3 şedinţe succesive ale Curţii, ceea ce atrage încetarea de drept a mandatului (acest lucru nu s-a întâmplat însă niciodată);

- judecătorul se află într-o stare de incompatibilitate;

- judecătorul s-a dovedit nedemn de respectul şi încrederea impuse de natura funcţiei/a încălcat obligaţia de a păstra secretul deliberării şi a altor informaţii confidenţiale;

- judecătorul se află în imposibilitatea de a-şi exercita atribuţiile ca urmare a stării de sănătate (fizice/psihice).

În toate aceste cazuri, revocarea se decide în cadrul unui proces în cadrul Curţii Constituţionale, la care participarea Procurorului general este obligatorie.

Belgia
▪ Bază legală

- Constituţie (art.142)

- Legea specială din 1989 privind Curtea Constituţională

▪ Procedura de desemnare şi durata mandatului
Curtea Constituţională este formată din 12 judecători numiţi pe viaţă de Rege, pe baza unei liste prezentată, alternativ, de Camera Reprezentanţilor şi Senat; lista cuprinde câte două candidaturi, fiind votată cu o majoritate calificată de 2/3 din numărul membrilor prezenţi.
 

De regulă, Regele desemnează persoana plasată pe primul loc pe lista respectivei Camere. 

Curtea nu intervine în numirea judecătorilor, nu este consultată şi nici invitată să prezinte un aviz referitor la candidaţi.

Durata mandatului: judecătorii sunt numiţi pe viaţă.

▪ Procedura de revocare
Preşedinţii şi judecătorii care nu şi-au îndeplinit funcţiile/sarcinile cu demnitate pot fi destituiţi sau suspendaţi prin decizia Curţii Constituţionale (art.49 din Legea specială din 1989 privind Curtea Constituţională).
Cehia

▪ Bază legală

- Constituţie (art.84, art.62)

- Legea privind Curtea Constituţională

▪ Procedura de desemnare şi durata mandatului
Curtea Constituţională este formată din 15 judecători numiţi de Preşedintele Republicii, cu acordul Senatului.

Regulamentul Senatului prevede procedura de aprobare a cererii prezentate de Preşedintele Republicii referitoare la numirea unui judecător la Curtea Constituţională. După primirea cererii de numire a judecătorului, Preşedintele Senatului o înaintează Biroului permanent şi tuturor grupurilor parlamentare din Senat. Biroul permanent repartizează cererea unei/unor anumite comisii parlamentare şi propune Preşedintelui Senatului includerea pe ordinea de zi şi dezbaterea acesteia, astfel încât Senatul să se poată exprima prin vot asupra numirii judecătorului constituţional în termen de cel mult 60 de zile de la primirea cererii Preşedintelui. Acordul asupra numirii unui judecător constituţional necesită majoritatea simplă a senatorilor prezenţi.

Dacă în 60 de zile de la primirea cererii Preşedintelui, Senatul nu îşi exprimă acordul, se consideră că Senatul şi-a dat acordul tacit (art.6.2 din Legea privind Curtea Constituţională)

Durata mandatului este de 10 ani.
▪ Procedura de revocare
Judecătorii constituţionali nu pot fi revocaţi de Preşedinte, de Senat/Camera Deputaţilor.

Încetarea mandatului de judecător, reglementată de art.7 din Legea privind Curtea Constituţională – intervine în următoarele cazuri:
- prezentarea de către judecătorul constituţional, Preşedintelui Republicii, a cererii de demisie. Preşedintele ia la cunoştinţă demisia, fără a dispune măsuri suplimentare. Mandatul de judecător încetează în ziua următoare celei în care Preşedintele a fost informat cu privire la demisia judecătorului;
- expirarea termenului pentru care a fost numit (10 ani); 
- pierderea, de către judecătorul constituţional, a eligibilităţii pentru Senat (pierde cetăţenia cehă sau a fost decăzut din drepturile electorale active – dreptul de a alege);
- rămânerea definitivă a hotărârii judecătoreşti de condamnare pentru săvârşirea cu intenţie a unei infracţiuni;
- adoptarea de către Curtea Constituţională a deciziei referitoare la încetarea mandatului de judecător. Numai plenul Curţii poate decide încetarea mandatului unui judecător, după desfăşurarea unei proceduri disciplinare. În cadrul anchetei disciplinare se cercetează dacă, prin conduita sa, judecătorul se dovedeşte incompatibil cu misiunea Curţii Constituţionale şi cu statutul de judecător. Încetarea mandatului se hotărăşte cu acordul a cel puţin 9 judecători (din  minimum 12 judecători prezenţi).
Cipru

▪ Bază legală

Legea din 1964 privind administrarea justiţiei

▪ Procedura de desemnare şi durata mandatului
Membrii Curţii Supreme sunt numiţi de Preşedintele Republicii, pe baza avizului

Curţii.

▪ Procedura de revocare

Consiliul Suprem Judiciar - compus din membri ai Curţii Supreme - are competenţe exclusive în ce priveşte revocarea/încetarea mandatului de preşedinte sau membru al Curţii Supreme.

Danemarca

▪ Bază legală
- Constituţie 

- Legea privind administrarea justiţiei

▪ Procedura de desemnare şi durata mandatului
Judecătorii sunt numiţi oficial de către Regină, la propunerea prezentată de ministrul justiţiei, care acţionează pe baza recomandării Consiliului însărcinat cu numirea judecătorilor.

Consiliul are competenţa numirilor în întreg sistemul judiciar (cu excepţia numirii Preşedintelui Curţii Supreme, care este ales de către şi dintre judecătorii Curţii Supreme). Consiliul este format din 3 judecători, un avocat şi 2 membri reprezentând societatea civilă. După examinarea cererilor de numire, Consiliul prezintă o recomandare motivată ministrului justiţiei (care, de regulă, este respectată).
▪ Procedura de revocare
Judecătorii pot fi demişi numai prin hotărârea Curţii Speciale. Curtea Specială este formată dintr-un judecător al Curţii Supreme (preşedinte), un judecător al Înaltei Curţi, un judecător al Tribunalului, un avocat şi un jurist (de regulă, profesor de drept).

Estonia

▪ Bază legală

- Constituţie (art.65)

- Legea privind organizarea judecătorească

▪ Procedura de desemnare şi durata mandatului
Judecătorii Curţii Supreme sunt numiţi în funcţie de Parlament, la propunerea preşedintelui Curţii Supreme. Candidaturile sunt avizate, în prealabil, de Curtea Supremă (în secţiile unite) şi de Consiliul de administrare a instanţelor judiciare. Preşedintele Curţii Supreme este numit de Parlament, la propunerea Preşedintelui Republicii.

Potrivit art.29.1 din Legea privind organizarea judecătorească, în cadrul Curţii Supreme  funcţionează Secţia de control constituţional (organ corespunzător unei Curţi Constituţionale), formată din 9 judecători ai Curţii Supreme (de la Secţia civilă, Secţia de contencios administrativ şi Secţia penală). Preşedintele Curţii Supreme este şi preşedintele Secţiei de control constituţional, ceilalţi membri ai Secţiei fiind desemnaţi de Curtea  Supremă. 

Conform art.29 din Regulamentul intern al Curţii Supreme, anual, secţiile unite ale Curţii Supreme desemnează – pentru Secţia de control constituţional -, la propunerea preşedintelui Curţii Supreme, 2 membri de la Secţiile de contencios administrativ, civilă şi penală şi eliberează 2 membri având cea mai mare vechime în cadrul Secţiei.
Durata mandatului membrilor Secţiei de control constituţional se stabileşte prin Regulamentul intern al Curţii Supreme. 

▪ Procedura de revocare

Un judecător al Secţiei de control constituţional poate fi eliberat din această funcţie în urma demisiei/demiterii sale de către Preşedintele Curţii Supreme. Parlamentul nu poate revoca exclusiv un judecător având calitatea de membru al Secţiei de control constituţional.

Conform art.99 din Legea privind organizarea judecătorească, judecătorii pot fi eliberaţi din funcţie de Parlament, la propunerea Preşedintelui Curţii Supreme, în următoarele cazuri: la cerere; la împlinirea vârstei de 68 de ani; dacă, în termen de 3 ani de la numire, se dovedesc necorespunzători pentru exercitarea funcţiei; din motive de sănătate; dacă instanţa se desfiinţează/îşi reduce numărul de judecători; dacă după încheierea activităţii la Curtea Supremă, la Ministerul Justiţiei sau la o instanţă judiciară internaţională, judecătorul nu poate reveni în funcţia de judecător avută anterior şi nu doreşte transferul la o altă instanţă; dacă judecătorul este numit/ales într-o funcţie incompatibilă cu statutul de judecător; în cazul comiterii unor fapte care, potrivit, legii, exclud numirea în funcţia de judecător.
Preşedintele Curţii Supreme este eliberat din funcţie de Parlament, la propunerea  Preşedintelui Republicii. În cazul în care Preşedintele Curţii Supreme se află în incapacitate de a-şi exercita atribuţiile pe o perioadă de 6 luni consecutive (din motive de sănătate sau din alte cauze), Preşedintele Republicii sesizează Curtea Supremă în secţiile unite, cu o cerere motivată, pentru ca aceasta să se pronunţe, prin hotărâre, asupra imposibilităţii îndeplinirii atribuţiilor de Preşedinte al Curţii Supreme. În acest caz, Preşedintele Curţii Supreme este revocat prin hotărârea Curţii (în secţiile unite).
Franţa

▪ Bază legală

- Constituţie (art.56-63)

- Legea  constituţională nr.2008-724 privind  modernizarea celei de-a V-a Republici
- Ordonanţa nr.58-1067 referitoare la Legea organică privind Consiliul Constituţional

▪ Procedura de desemnare şi durata mandatului
Consiliul Constituţional este format din 9 membri numiţi şi din foşti Preşedinţi ai Republicii, ca membri de drept.
Conform art.56 din Constituţie „Consiliul Constituţional are 9 membri, al căror mandat este de 9 ani care nu poate fi reînnoit. Consiliul Constituţional se înnoieşte cu o treime din membrii săi, din 3 în 3 ani. Trei dintre membri sunt numiţi de Preşedintele Republicii, trei de Preşedintele Adunării Naţionale, 3 de Preşedintele Senatului.
Pe lângă cei 9 membri menţionaţi, sunt membri de drept pe viaţă ai Consiliului Constituţional, foştii Preşedinţi ai Republicii.

Preşedintele Consiliului Constituţional este numit de Preşedintele Republicii. În caz de egalitate de voturi, Preşedintele Consiliului Constituţional are votul decisiv.”

Propunerile de nominalizare făcute de cei 3 Preşedinţi se avizează de comisiile permanente responsabile cu legile constituţionale din cadrul Adunării Naţionale şi Senatului. Propunerea de numire făcută de Preşedintele Republicii se supune avizului comisiilor permanente competente din cadrul ambelor Camere; propunerea făcută de Preşedintele Adunării Naţionale se avizează de comisia permanentă competentă din cadrul Adunării, iar cea făcută de Preşedintele Senatului urmează aceeaşi regulă.

Preşedintele Republicii nu poate proceda la numire dacă voturile negative din fiecare comisie reprezintă cel puţin 3/5 din totalul voturilor exprimate în ambele comisii. Preşedinţii Adunărilor legislative nu pot face numirea dacă voturile negative ale comisiei de resort (din cadrul respectivei Camere) însumează cel puţin 3/5 din voturile exprimate. 

În cazul unui vot negativ, se face o nouă propunere de numire.

Durata mandatului este 9 ani.  La fiecare 3 ani, Consiliul se reînnoieşte cu 3 membri.
▪ Procedura de revocare

Autorităţile care au competenţa desemnării membrilor Consiliului Constituţional nu au şi competenţa revocării acestora.  

Consiliul Constituţional procedează la înlocuirea membrilor Consiliului care: se află într-o stare de incompatibilitate; nu se mai bucură de drepturi civile şi politice; nu îşi mai pot exercita funcţiile din cauza unei incapacităţi fizice permanente. Înlocuirea se dispune în termen de 8 zile de la constatarea demisiei din oficiu a membrului în cauză din Consiliu.

(Art.10 şi 11 din Ordonanţa 58-1067 din 7 noiembrie 1958 privind legea organică referitoare la Consiliul Constituţional)

Germania
▪ Bază legală
- Constituţie (art.94)

- Legea privind Curtea Constituţională Federală

▪ Procedura de desemnare şi durata mandatului
Conform art.94 din Constituţie, Curtea Constituţională Federală este formată din 16 membri. Jumătate din aceştia sunt aleşi de Bundestag, iar cealaltă jumătate de Bundesrat, cu o majoritate de 2/3 din numărul membrilor fiecărei Camere. 6 din cei 8 judecători desemnaţi de fiecare Cameră sunt aleşi dintre judecătorii instanţelor federale.

Judecătorii numiţi de Bundesrat sunt aleşi direct de acesta (art.7 din Legea privind Curtea Constituţională Federală), iar judecătorii numiţi de Bundestag sunt aleşi indirect, de un comitet elector compus din 12 membri (aleşi conform principiului reprezentării proporţionale).

Pentru alegerea de către comitetul elector şi de către Bundesrat este necesară o majoritate de 2/3. 

Durata mandatului unic este de 12 ani, fără a se depăşi data împlinirii vârstei  limită de pensionare (sfârşitul lunii în care judecătorul împlineşte 68 de ani). 

Judecătorii îşi continuă activitatea până la numirea succesorului.

▪ Procedura de revocare
Conform art.105 din Legea privind Curtea Constituţională Federală, Curtea îl poate autoriza pe Preşedintele Federal să dispună retragerea unui judecător pe motiv de incapacitate permanentă de exercitare a atribuţiilor sau revocarea acestuia în cazul condamnării definitive pentru comiterea unei fapte nedemne sau la pedeapsa închisorii mai mare de 6 luni sau în cazul săvârşirii unei grave abateri disciplinare care exclude posibilitatea menţinerii sale în funcţie.

Numai plenul Tribunalului Constituţional Federal (alcătuit din toţi cei 16 judecători), are competenţa de a decide, cu o majoritate de 2/3, asupra începerii procedurii de revocare. În cazul revocării pe motiv de condamnare penală sau de gravă abatere disciplinară, judecătorul îşi pierde toate drepturile aferente statutului său.
Irlanda
▪ Bază legală

- Constituţie (art.34.3.2.; art.35.4.1)

▪ Procedura de desemnare şi durata mandatului
Curtea Supremă este tribunalul de ultimă instanţă cu competenţe de control al constituţionalităţii legilor. Aceasta judecă recursurile împotriva hotărârilor Înaltei Curţi care, în baza art.34.3.2. din Constituţie, se pronunţă în primă instanţă asupra constituţionalităţii legilor.

Parlamentul naţional nu are un rol direct în numirea judecătorilor Curţii Supreme, această competenţă fiind atribuită de Constituţie, Guvernului. După selectarea candidaţilor, Guvernul prezintă nominalizările Preşedintelui Irlandei, care procedează la numirea acestora. 
Întrucât Guvernul răspunde pentru deciziile sale în faţa Parlamentului, membrii Parlamentului pot critica/contesta deciziile luate în această privinţă.

▪ Procedura de revocare

Un judecător poate fi revocat din funcţie numai pentru conduită necorespunzătoare sau incapacitate, printr-o rezoluţie adoptată de cele două Camere ale Parlamentului (art.35.4.1 din Constituţie).
Nicio altă instituţie, inclusiv Guvernul sau Preşedintele, nu este abilitată să revoce un judecător.
Italia

▪ Bază legală

- Constituţie (art.135)

- Legea  constituţională nr.1/1948

- Legea  constituţională nr.1/1953

▪ Procedura de desemnare şi durata mandatului
Curtea Constituţională este compusă din 15 judecători, din care: 5 sunt desemnaţi de Parlament, 5 de cele mai înalte instanţe judecătoreşti (Curtea de Casaţie – 3; Consiliul de Stat – 1 şi Curtea de Conturi – 1), iar 5 sunt numiţi de Preşedintele Republicii.

Judecătorii desemnaţi de  Parlament sunt aleşi în şedinţa comună a celor două Camere. Pentru alegerea acestora se desfăşoară mai multe tururi de scrutin, în primele 3 fiind necesară o majoritate de 2/3 din numărul total al parlamentarilor, după care o majoritate de 3/5 (din acelaşi număr total). 

Durata mandatului unic este de 9 ani.

▪ Procedura de revocare

Competenţa revocării membrilor Curţii Constituţionale revine în exclusivitate Curţii.
“Judecătorii Curţii Constituţionale pot fi revocaţi sau suspendaţi din funcţie numai prin decizia Curţii, pentru motive de incapacitate fizică sau civilă ori pentru grave deficienţe în îndeplinirea atribuţiilor.” (art.3 din Legea constituţională nr.1/1948)

“Judecătorii Curţii Constituţionale pot fi revocaţi sau suspendaţi doar în baza unei decizii a Curţii, adoptată cu o majoritate de 2/3 din numărul judecătorilor care participă la şedinţa convocată în acest sens.” (art.7 din Legea constituţională nr.1/1953)
Letonia
▪ Bază legală

- Constituţie (art.85)

- Legea privind Curtea Constituţională

▪ Procedura de desemnare şi durata mandatului
Curtea Constituţională este formată din 7 judecători (art.3 din Legea privind Curtea Constituţională). Un număr de 3 judecători sunt propuşi de cel puţin 10 membri ai Parlamentului, 2  sunt propuşi de Cabinetul de Miniştri, iar 2 de Curtea Supremă.
Judecătorii constituţionali sunt validaţi de Parlament, cu votul majoritar a minimum 51 de parlamentari. 

Durata mandatului este de 10 ani (sau până la împlinirea vârstei de 70 de ani).
▪ Procedura de revocare

Revocarea unui judecător constituţional intră în competenţa exclusivă a Curţii, fiind posibilă numai în cazurile prevăzute de lege şi în conformitate cu procedura stabilită de Legea privind Curtea Constituţională (art.10 şi art.34). Astfel:
- în cazul în care un judecător al Curţii Constituţionale este incapabil să-şi continue activitatea din motive de sănătate, acesta este eliberat din funcţie prin decizie a Curţii Constituţionale, adoptată cu votul majorităţii membrilor Curţii;
- Judecătorii Curţii Constituţionale îşi pierd mandatul dacă sunt condamnaţi pentru o faptă penală, iar sentinţa este executorie;
- în cazul în care un judecător al Curţii Constituţionale nu a respectat interdicţiile legale (cu privire la declaraţiile de avere, cumulul de funcţii, precum şi alte restricţii), a permis săvârşirea unei fapte dezonorante, incompatibilă cu statutul de judecător sau dacă, în mod repetat, nu şi-a îndeplinit îndatoririle oficiale, fiind sancţionat disciplinar, acesta poate fi revocat prin decizia Curţii Constituţionale, adoptată cu votul majorităţii membrilor Curţii.

Lituania

▪ Bază legală
- Constituţie (art.103, 74)

- Legea privind Curtea Constituţională

▪ Procedura de desemnare şi durata mandatului
Procedura de numire a judecătorilor constituţionali este reglementată de art.103 din Constituţie şi detaliată de art.4 din Legea privind Curtea Constituţională. 

Conform Constituţiei, propunerile de candidaţi se fac de Preşedintele Republicii (reprezentând executivul), de Preşedintele Parlamentului (reprezentând legislativul) şi de Preşedintele Curţii Supreme (reprezentând puterea judecătorească).

Judecătorii Curţii Constituţionale sunt numiţi de Parlament, prin hotărâre, iar Preşedintele Curţii Constituţionale este desemnat de Parlament, din rândul judecătorilor, la propunerea Preşedintelui Republicii.

Durata mandatului unic este de 9 ani. 

▪ Procedura de revocare
Judecătorul constituţional poate fi revocat în baza art.74 din Constituţie, care reglementează procedurile de punere sub acuzare. Mandatul de judecător al Curţii Constituţionale încetează odată cu adoptarea de către Parlament, cu un vot majoritar de 3/5 din numărul membrilor săi, a hotărârii de revocare, în cazul încălcării grave a Constituţiei sau jurământului, ori în cazul săvârşirii unei infracţiuni.

Parlamentul poate adopta o astfel de hotărâre numai după primirea concluziilor Curţii Constituţionale prin care s-a constatat încălcarea gravă a Constituţiei de către judecătorul în cauză.

Parlamentul poate adopta o hotărâre privind încetarea mandatului de judecător constituţional şi în alte două situaţii:

a. la propunerea Preşedintelui Parlamentului, dacă un judecător constituţional îşi exprimă intenţia de a demisiona din funcţie; 

b) în baza deciziei Curţii Constituţionale şi a raportului comisiei medicale constituită prin ordinul ministrului sănătăţii, prin care se constată că judecătorul se află în imposibilitatea de a-şi exercita funcţia din motive de sănătate, absentând o perioadă mai mare de 4 luni în cursul unui an sau dacă suferă de o boală incurabilă/o afecţiune de lungă durată care-l împiedică să-şi exercite atribuţiile.

Luxemburg
▪ Bază legală

Legea din 27 iulie 1997 privind organizarea Curţii Constituţionale

▪ Procedura de desemnare şi durata mandatului
Curtea Constituţională este formată din 9 membri.

Preşedintele Curţii Superioare de Justiţie, Preşedintele Tribunalului Administrativ şi 2 consilieri de la Curtea de Casaţie sunt membri de drept ai Curţii Constituţionale. Ceilalţi 5 membri - care sunt magistraţi – sunt numiţi de Marele Duce, cu avizul comun al Curţii Superioare de Justiţie şi al Tribunalului Administrativ. Parlamentul nu intervine în procedura de numire a acestora.

Membrii Curţii continuă să îşi exercite funcţiile în cadrul organului jurisdicţional de

origine. Încetarea funcţiilor membrilor de drept al Curţii Constituţionale şi încetarea temporară/definitivă a funcţiei de magistrat antrenează şi încetarea funcţiei de judecător constituţional.

▪ Procedura de revocare

Aplicarea sancţiunii disciplinare a revocării judecătorilor constituţionali se decide de plenul Curţii Constituţionale şi se pronunţă în Camera de consiliu. Preşedintele Curţii/membrul Curţii care a condus ancheta disciplinară (în cazul imposibilităţii Preşedintelui de a instrumenta cazul) nu participă la deliberări şi la adoptarea de decizii asupra cauzei.
Legea din 27 iulie 1997 privind organizarea Curţii Constituţionale:

„Secţiunea 4 – Despre disciplină

Art.21
(1) Membrii Curţii nu au dreptul de a purta discuţii particulare, direct sau indirect, cu părţile sau avocaţii acestora asupra contestaţiilor care le sunt prezentate.

(2) Nici un membru al Curţii nu poate absenta dacă acest lucru poate aduce prejudicii activităţii Curţii.

(3) Membrii Curţii care nu şi-au îndeplinit cu demnitate funcţiile sau îndatoririle pot face obiectul unei sancţiuni disciplinare.

(4) Orice cauză disciplinară este iniţiată, instrumentată şi urmărită de Preşedintele Curţii Constituţionale.

Art.22

Sancţiunile disciplinare sunt:

1. avertismentul;

2. mustrarea;

3. suspendarea din funcţie pentru maximum 6 luni;

4. revocarea.

Art.23 
Sancţiunile disciplinare sunt aplicate de Curtea Constituţională întrunită în plen şi statuând în Camera de consiliu.

Preşedintele Curţii sau membrul Curţii care a instrumentat cauza disciplinară în cazul imposibilităţii de participare a Preşedintelui nu ia parte la deliberările şi deciziile în materie.

Art.24 
Nici o sancţiune nu poate fi aplicată fără audierea sau convocarea membrului în cauză. Dacă nu se prezintă în Camera de consiliu şi este condamnat, acesta are dreptul de a introduce recurs, în 5 zile de la primirea notificării trimise de către grefă.
Art.25 
Curtea Constituţională poate pronunţa suspendarea provizorie a oricărui membru urmărit penal sau administrativ pe toată durata procedurii, până la pronunţarea deciziei definitive.

Art.26

Acţiunea disciplinară se desfăşoară independent de orice urmărire penală şi poate fi cumulată cu aceasta.”

Malta
▪ Bază legală

Constituţie (art.96)
▪ Procedura de desemnare şi durata mandatului
Toţi judecătorii instanţelor superioare, inclusiv judecătorii Curţii Constituţionale,  sunt numiţi de Preşedintele Republicii, la propunerea primului-ministru.

(Potrivit art.11.1 din Codul de organizare şi de procedură civilă, Preşedintele Maltei numeşte pe fiecare dintre judecători la instanţa, camera sau secţia la care acesta urmează să îşi desfăşoare activitatea. De asemenea Preşedintele Maltei are competenţa de a dispune transferul judecătorilor la o altă instanţă, secţie sau cameră.)

Durata mandatului: toţi judecătorii rămân în funcţie până la împlinirea vârstei de 65 de ani.

▪ Procedura de revocare

Judecătorii pot fi revocaţi numai de Preşedintele Maltei, la cererea Parlamentului,

votată de cel puţin 2/3 din numărul total de membri.

Judecătorii pot fi revocaţi numai pe motivul imposibilităţii de exercitare a atribuţiilor (ca urmare a unei incapacităţi fizice/psihice sau din altă cauză) ori pentru abateri grave.

Polonia

▪ Bază legală

- Constituţie (art.194)

- Legea din 1997 privind Tribunalul Constituţional

▪ Procedura de desemnare şi durata mandatului
Cei 15 judecători constituţionali sunt numiţi, individual, de Camera Deputaţilor (Seim).

Procedura de numire este reglementată de art.194.1 din Constituţie şi de art.5.2 şi 5.4 din Legea din 1997 privind Tribunalul Constituţional. 

Candidaţii pentru această funcţie sunt propuşi de cel puţin 50 de deputaţi sau de Prezidiul Camerei Deputaţilor
. După avizarea candidaţilor de către Comisia parlamentară pentru justiţie şi drepturile omului, judecătorii sunt aleşi de Seim cu majoritate absolută de voturi, în prezenţa a cel puţin jumătate din numărul total al deputaţilor.
Durata mandatului unic este de 9 ani.
▪ Procedura de revocare

Potrivit principiului independenţei judecătorilor Tribunalului Constituţional, consacrat de art.195 din Constituţie, aceştia nu pot fi revocaţi din funcţie nici de Parlament, nici de alte organe ale statului.
Mandatul de judecător constituţional poate înceta înainte de termen în următoarele situaţii: demisia din funcţie; incapacitatea definitivă de a-şi îndeplini atribuţiile de judecător din motive de boală, invaliditate sau alte afecţiuni, atestată prin expertiza unei comisii medicale; condamnarea prin hotărâre judecătorească definitivă; demiterea din funcţie în baza unei decizii de sancţionare disciplinară definitivă (adoptată în cadrul procedurii disciplinare de o comisie disciplinară formată din judecătorii Tribunalului).

Încetarea mandatului ca urmare a uneia din situaţiile menţionate se constată de Adunarea generală (plenul) a judecătorilor Tribunalului Constituţional.
 Legea din 1997 privind Tribunalul Constituţional

„Art.11
(1) Adunarea generală constată expirarea mandatului unui judecător al Tribunalului în următoarele cazuri:

1. demisia din funcţie a judecătorului Tribunalului;

2. certificatul emis de un organ medical atestă permanenta incapacitate a acestuia de a-şi îndeplini îndatoririle de judecător al Tribunalului din cauza unei boli, invalidităţi sau afecţiuni;

3. condamnarea printr-o hotărâre judecătorească definitivă;

4. demiterea din funcţia de judecător al Tribunalului printr-o decizie disciplinară legală.

(2) Încetarea mandatului unui judecător al Tribunalului ca urmare a decesului se pronunţă de Preşedintele Tribunalului.

(3) Adunarea generală adoptă rezoluţia după desfăşurarea unor proceduri explicative adecvate şi, în special, după citirea dosarului procedural penal sau disciplinar şi după audierea persoanei în cauză, cu excepţia cazului în care acest lucru nu este posibil. În cazul unei incapacităţi permanente a judecătorului Tribunalului de a-şi îndeplini sarcinile din motive de sănătate, Tribunalul poate solicita entităţii medicale competente, avizul asupra stării de sănătate a judecătorului.
(4) Preşedintele Tribunalului prezintă Preşedintelui Camerei Deputaţilor decizia privind încetarea mandatului.”

Portugalia

▪ Bază legală

- Constituţie (art.222)

- Legea nr. 28/1982 privind Curtea Constituţională

▪ Procedura de desemnare şi durata mandatului
Curtea Constituţională este formată din 13 membri (art.222-1 din Constituţie). Parlamentul are dreptul de a numi 10 judecători, aleşi cu o majoritate de 2/3 din numărul deputaţilor prezenţi, cu condiţia ca acest procentaj să fie superior majorităţii absolute a tuturor parlamentarilor.

Ceilalţi 3 judecători sunt desemnaţi de cei 10 judecători aleşi, prin procedura de cooptare. 

Durata mandatului unic este de 9 ani. 

▪ Procedura de revocare
Revocarea judecătorilor constituţionali intră în competenţa Curţii Constituţionale.  Motivele de încetare a mandatului unui judecător constituţional, prevăzute de art.23 din Legea nr.28/1982 privind Curtea Constituţională, sunt: decesul sau incapacitatea fizică permanentă; demisia voluntară; apariţia unei incompatibilităţi; revocarea, ca urmare a unui proces disciplinar sau penal.
Cu excepţia demisiei voluntare, toate celelalte cazuri se constată de către Curte. Incapacitatea fizică permanentă trebuie atestată, în prealabil, de 2 medici specialişti desemnaţi de Curte.

Legea nr.28/1982 privind Curtea Constituţională
„Art.23 – Încetarea mandatului

1. Îndatoririle judecătorilor Curţii Constituţionale încetează înainte de expirarea mandatului dacă se confirmă una din următoarele situaţii:

a. decesul sau incapacitatea fizică permanentă;

b. renunţarea;

c. acceptarea unei funcţii sau exercitarea unei activităţi incompatibilă cu îndeplinirea îndatoririlor prevăzute de lege;

d. revocarea sau retragerea obligatorie ca rezultat al unei proceduri disciplinare sau penale.

2. Renunţarea se face prin declaraţie scrisă prezentată Preşedintelui Curţii şi nu depinde de acceptul acestuia.

3. Curtea răspunde de verificarea existenţei oricărei situaţii prevăzute la paragraful 1, punctele a, c şi d, iar incapacitatea fizică permanentă trebuie dovedită anterior de doi medici specialişti stabiliţi de Curte.
4. Încetarea îndatoririlor în baza paragrafului 1 face obiectul unei declaraţii pe care Preşedintele Curţii o publică în Gazeta Oficială a Republicii, Seria I-A.”

Slovacia

▪ Bază legală
- Constituţie (art.134.2,  art.138)

- Legea nr.38/ 1993 privind organizarea şi procedurile Curţii Constituţionale

▪ Procedura de desemnare şi durata mandatului
Cei 13 judecători ai Curţii Constituţionale sunt numiţi de Preşedintele Republicii, pe baza propunerilor prezentate de Consiliul Naţional. (Consiliul Naţional propune un număr dublu de candidaţi.) 

Durata mandatului este de 12 ani.
▪ Procedura de revocare

Revocarea unui judecător constituţional intră în competenţa Preşedintelui Republicii.
Conform art.138 din Constituţie, Preşedintele Republicii Slovacia poate revoca un judecător al Curţii Constituţionale:

a) pe baza unei hotărâri judecătoreşti definitive de condamnare pentru o infracţiune săvârşită cu intenţie sau, dacă a fost condamnat, iar instanţa de judecată nu a decis suspendarea condiţionată a executării pedepsei privative de liberate;

b) pe baza unei hotărâri disciplinare a Curţii Constituţionale, pentru conduită incompatibilă cu funcţia de judecător al Curţii Constituţionale;

c) în cazul în care Curtea Constituţională a comunicat că judecătorul nu a mai participat la lucrările Curţii de peste 1 an;

d) judecătorul în cauză nu mai este eligibil pentru Consiliul Naţional al Republicii.

Slovenia

▪ Bază legală
- Constituţie (art.163-165)

- Legea privind Curtea Constituţională (art.11-14)

▪ Procedura de desemnare şi durata mandatului
Cei 9 judecători ai Curţii Constituţionale sunt aleşi, la propunerea Preşedintelui Republicii, de Adunarea Naţională, cu votul majoritar al tuturor deputaţilor.

După primirea înştiinţării Preşedintelui Curţii  Constituţionale referitoare la vacantarea unui post de judecător constituţional,  Preşedintele Republicii dispune publicarea, în termen de 30 de zile, în Monitorul Oficial, a anunţului referitor la posibilitatea depunerii candidaturilor; candidaturile trebuie însoţite de o prezentare motivată, precum şi de consimţământul scris privind acceptarea candidaturii de către cel în cauză. Preşedintele Republicii nu este obligat să facă propuneri din rândul persoanelor care şi-au prezentat candidatura, având posibilitatea de a face alte propuneri. 

Durata mandatului unic este de 9 ani. 

▪ Procedura de revocare

Judecătorii constituţionali pot fi revocaţi de Adunarea Naţională în condiţiile prevăzute de art.19 din Legea privind Curtea Constituţională şi pentru motivele stabilite de art.164 din Constituţie, respectiv: la cererea judecătorului; ca urmare a unei condamnări la pedeapsa cu închisoarea; ca urmare a pierderii permanente a capacităţii de exercitare a atribuţiilor.

Preşedintele Republicii poate propune Adunării Naţionale revocarea din funcţie a unui judecător constituţional. 
Constituţie

“Art.164

Judecătorul Curţii Constituţionale îşi poate încheia activitatea înainte de expirarea mandatului în modalitatea prevăzută de lege numai:

- la cererea judecătorului însuşi;

- dacă judecătorul este sancţionat cu pedeapsa închisorii pentru comiterea unei infracţiuni penale sau

- dacă se produce o pierdere permanentă a capacităţii sale de exercitare a mandatului.”

Legea privind Curtea Constituţională

“Art.19

(1) La propunerea Preşedintelui Republicii, Adunarea Naţională revocă un judecător al Curţii Constituţionale înainte de expirarea mandatului în condiţiile stabilite de Constituţie. 

(2) Preşedintele Curţii Constituţionale notifică Preşedintelui Republicii apariţia uneia din situaţiile menţionate în paragraful precedent.

(3) În cazul în care demisia este solicitată de însăşi judecătorul Curţii Constituţionale, Preşedintele Curţii Constituţionale trimite cererea de demisie Preşedintelui Republicii. Preşedintele Republicii propune Adunării Naţionale demiterea judecătorului Curţii Constituţionale, care îl revocă a data propusă de judecătorul constituţional.

(4) În cazul în care judecătorul constituţional este demis ca urmare a condamnării definitive pentru comiterea unei infracţiuni şi a sancţionării cu pedeapsa închisorii sau ca urmare a pierderii permanente a capacităţii de exercitare a funcţiei, mandatul acestuia se încheie în ziua care urmează publicării hotărârii de demitere în Gazeta Oficială a Republicii Slovenia.”

Spania

▪ Bază legală
- Constituţie (art.159)

- Legea organică nr.2/1979 privind Tribunalul Constituţional

▪ Procedura de desemnare şi durata mandatului
Cei 12 magistraţi ai Tribunalului Constituţional sunt numiţi de Rege, la propunerea următoarelor 4 organe constituţionale: Parlament, care desemnează 8 judecători (4 Congresul Deputaţilor şi 4 Senatul
); Guvern, care desemnează 2 judecători şi Consiliul general al puterii judecătoreşti, care desemnează 2 judecători (art.159.1 din Constituţie).

Durata mandatului magistraţilor este de 9 ani, fără posibilitatea realegerii imediate, exceptând cazul în care au exercitat funcţia pentru o perioadă mai mică de 3 ani (art.16.4 din Legea organică privind Tribunalul Constituţional). 
O treime din numărul judecătorilor se reînnoieşte la fiecare 3 ani.
▪ Procedura de revocare

Numai Tribunalul Constituţional poate revoca un judecător constituţional.  Magistraţii constituţionali pot fi eliberaţi din funcţie pentru unul din motivele prevăzute de art.23.1 din Legea organică privind Tribunalul Constituţional. Dacă încetarea mandatului nu se datorează expirării termenului pentru care a fost acordat, decesului sau demisiei, oricare alt motiv trebuie constatat exclusiv prin decizie a Tribunalului. Plenul, format din toţi magistraţii, cu excepţia celui în cauză, decide cu majoritate simplă în cazurile de incapacitate sau de incompatibilitate, respectiv cu o majoritate de ¾ din numărul membrilor, în cazul în care magistratul: nu s-a achitat cu diligenţă de îndatoririle specifice funcţiei;  nu a respectat demnitatea funcţiei; a fost declarat responsabil civilmente pentru o faptă dolozivă; a fost condamnat pentru o faptă săvârşită cu intenţie sau din neglijenţă gravă.
Legea organică privind Tribunalul Constituţional
„Art.23
1. Constituie motive pentru revocarea judecătorilor Curţii Constituţionale: în primul rând, demisia acceptată de Preşedintele Curţii; în al doilea rând, expirarea mandatului; în al treilea rând, existenţa oricărui motiv de incapacitate aplicabil membrilor puterii judecătoreşti; în al patrulea rând, apariţia oricărei incompatibilităţi; în al cincilea rând, neîndeplinirea cu diligenţă a îndatoririlor; în al şaselea rând, lipsa de neutralitate în exercitarea mandatului; în al şaptelea rând, angajarea responsabilităţii pentru frauda în procedurile civile sau condamnarea pentru o infracţiune comisă cu intenţie sau din neglijenţă gravă.

2. Încetarea mandatului sau vacanţa funcţiei de judecător al Curţii Constituţionale se pronunţă de către Preşedinte în primul şi al doilea caz, precum şi în cazul decesului. În celelalte cazuri, plenul Curţii se pronunţă cu majoritate simplă în cazurile 3 şi 4 şi cu o majoritate de ¾ din numărul membrilor în celelalte cazuri.”    

Ungaria
▪ Bază legală
- Constituţie
- Legea CLI din 2011 privind Curtea Constituţională

▪ Procedura de desemnare şi durata mandatului
Curtea Constituţională este compusă din 11 membri, aleşi de Parlament. Cu avizul Comisiei juridice, pentru administraţie şi justiţie, Parlamentul îi alege cu un vot majoritar de 2/3.

Desemnarea candidaţilor se face de către Comisia pentru numiri, formată din 9-15 parlamentari stabiliţi de grupurile parlamentare (art.7 din Legea CLI din 2011 privind Curtea Constituţională). 
Durata mandatului: membrii Curţii Constituţionale sunt aleşi pentru un mandat de 9 ani şi pot fi realeşi o singură dată.

Pentru a evita influenţa directă a partidelor politice în procedura de numire a membrilor Curţii Constituţionale, Legea privind Curtea Constituţională interzice acestora desfăşurarea de activităţi politice/exprimarea de declaraţii politice; sunt eligibile pentru această funcţie numai persoanele care nu au ocupat funcţii de conducere politice sau guvernamentale timp de 4 ani înainte de data alegerii.

▪ Procedura de revocare
Membrii Curţii Constituţionale nu pot fi revocaţi de Parlament. Calitatea de membru încetează exclusiv în următoarele situaţii: împlinirea vârstei de 70 de ani; expirarea mandatului; decesul; demisia; constatarea existenţei unui conflict de interese; pierderea eligibilităţii pentru alegerile parlamentare; eliberarea din funcţie; excluderea.
Eliberarea din funcţie intervine în cazul în care judecătorul constituţional nu îşi mai poate îndeplini sarcinile implicate de exercitarea mandatului din motive care nu îi sunt imputabile (art.16.3).
Conform art.16.4, un judecător constituţional poate fi exclus prin decizia plenului Curţii Constituţionale dacă nu îşi îndeplineşte atribuţiile din motive care îi sunt imputabile/a devenit nedemn pentru această funcţie.

Conform art.16.5, excluderea judecătorului constituţional este obligatorie dacă:

- prin hotărâre judecătorească definitivă a fost condamnat pentru comiterea cu intenţie a unei infracţiuni;

-  acesta nu a participat la activitatea Curţii Constituţionale din motive care îi sunt imputabile;
- judecătorul nu a depus declaraţia de avere sau a furnizat informaţii false.

În aceste cazuri, decizia de excludere se adoptă de plenul Curţii Constituţionale şi se publică în Gazeta Oficială.
III. PROCEDURA DE MODIFICARE A LEGII DE ORGANIZARE ŞI FUNCŢIONARE A CURŢII CONSTITUŢIONALE
Organizarea şi funcţionarea Curţilor/Tribunalelor Constituţionale sunt reglementate prin lege adoptată de Parlament. Conform principiului general al separaţiei puterilor în stat, aceasta poate fi modificată de legiuitor fără consultarea Curţii Constituţionale.

▪ În foarte puţine cazuri există reglementări exprese referitoare la obligaţia transmiterii proiectului legii de modificare către Curtea Constituţională (Cehia) sau la posibilitatea oferită preşedintelui Curţii Constituţionale de a participa la dezbaterile parlamentare (Ungaria).

În Cehia, potrivit art.5.1.c. din Regulamentul privind normele de tehnică legislativă, proiectul de lege/conceptul de bază al unui astfel de proiect se transmite Curţii Constituţionale. În felul acesta, Curtea Constituţională poate comenta întotdeauna posibila modificare a legii proprii; observaţiile acesteia au natura unor recomandări, iar Curtea nu are drept de veto în cadrul procesului legislativ. Dacă proiectul de lege de modificare/amendamentul este prezentat de un alt iniţiator decât Guvernul, Curtea Constituţională nu are dreptul legal de a face comentarii, deşi iniţiatorul îi poate solicita opinia (aşa cum o poate face şi Parlamentul în cursul dezbaterilor).

În Ungaria, Regulamentul Curţii Constituţionale se aprobă, prin lege, de către Parlament, la recomandarea Curţii Constituţionale (art.29 din Legea privind Curtea Constituţională). Regulamentul Parlamentului prevede posibilitatea preşedintelui Curţii Constituţionale de a participa şi de a lua cuvântul în cadrul şedinţei parlamentare (art.45, subsecţiunea 1).

▪ În practică, în numeroase state membre, Parlamentul recurge la consultarea Curţii Constituţionale în situaţia modificării legii de organizare şi funcţionare a acesteia: Austria, Belgia, Cipru, Estonia, Germania, Irlanda, Letonia, Lituania, Luxemburg, Malta, Polonia, Portugalia, Slovenia.
Consultarea poate fi de natură mai mult sau mai puţin formală, poate avea forma unei invitaţii adresate Curţii Constituţionale de a-şi exprima opinia la începutul procedurii legislative, a solicitării unui aviz sau a unei recomandări, se poate concretiza în dezbateri desfăşurate în perioada de redactare a proiectului de lege sau în participare la lucrările comisiei de experţi care contribuie la revizuirea majoră a legii în vigoare.

- Austria. În principiu, legiuitorul este liber să modifice baza legală de organizare şi funcţionare a Curţii Constituţionale. Dar, ţinând seama de faptul că normele de bază ale legii federale privind organizarea şi funcţionarea Curţii Constituţionale sunt cuprinse în Constituţia federală, pe care legiuitorul este dator să o respecte, acesta din urmă nu poate altera în mod semnificativ caracterul justiţiei constituţionale.
De regulă, când se preconizează modificarea prevederilor legale privind Curtea Constituţională, au loc consultări între parlamentari şi membrii Curţii Constituţionale.
  

- Belgia. Din punct de vedere legal, în cazul modificării legii sale de organizare (lege specială), Curtea Constituţională nu are posibilitatea de a participa la procesul legislativ. În acest context, au loc contacte neoficiale între Parlament şi Curte. Uneori, contactele au o nuanţă formală – de exemplu, preşedinţii Curţii sunt invitaţi să îşi prezinte opinia în Camera Reprezentanţilor/Senat – situaţie în care punctele de vedere exprimate fac parte din lucrările pregătitoare ale procesului legislativ.

- Cipru. În practică, înainte de orice modificare a legii privind organizarea Curţii Supreme, Parlamentul solicită punctul de vedere al Curţii. Preşedintele Curţii este invitat în faţa comisiei parlamentare competente pentru a exprima poziţia Curţii Supreme.

- Estonia. Deşi legea nu prevede obligaţia Parlamentului de a solicita avizul Curţii Supreme cu ocazia modificării legislaţiei privind organizarea Curţii sau a normelor de procedură în materia contenciosului constituţional, atât Curtea Supremă cât şi Consiliul pentru administrarea instanţelor judiciare sunt consultate, de regulă, în faza de avizare a proiectului legislativ.

- Germania. Nu există dispoziţii constituţionale/legale care să reglementeze explicit obligaţia consultării Curţii Constituţionale Federale înainte de modificarea Legii federale privind Curtea Constituţională. În practică, însă, Curtea Constituţională Federală este consultată înainte de a se proceda la modificarea legii sale de organizare şi funcţionare.

- Irlanda. În practică, Curtea Supremă este consultată cu privire la orice modificare legislativă care i-ar putea afecta organizarea şi funcţionarea.

- Letonia. Parlamentul are dreptul exclusiv de a aduce modificări Legii privind Curtea Constituţională. De regulă, în situaţia modificării acestei legi, Parlamentul consultă Curtea.

- Lituania. În practică, în cursul redactării unor amendamente la Legea privind Curtea Constituţională, Parlamentul are consultări cu aceasta.

- Luxemburg. Parlamentul poate modifica Legea de organizare şi funcţionare a Curţii Constituţionale. De regulă, când este sesizat cu un proiect de modificare a unei legi referitoare la organizarea şi funcţionarea unei autorităţi publice, Parlamentul solicită avizul instituţiei în cauză.
  

- Malta. Deşi puterea legislativă nu modifică o astfel de lege fără a se consulta în prealabil cu instanţele, acest lucru este legal posibil, întrucât elaborarea şi modificarea legilor constituie prerogative exclusive ale legiuitorului.

- Polonia. Parlamentul poate modifica Legea privind Tribunalul Constituţional în măsura în care modificările nu intră în conflict cu prevederile Constituţiei (care reglementează în mod direct anumite aspecte privind organizarea, funcţionarea şi sfera de competenţă a Tribunalului). Deşi Parlamentul nu are obligaţia legală de a consulta Tribunalul cu privire la proiectele de modificare a Legii privind Tribunalul Constituţional, în practică aceste consultări au loc.
 

- Portugalia. Nu există nici o prevedere constituţională care să oblige Parlamentul să se consulte în prealabil cu Curtea Constituţională în situaţia modificării legii privind organizarea şi funcţionarea acesteia. Acest lucru nu exclude posibilitatea consultării judecătorului constituţional în afara unui cadru formal reglementat.
 

- Slovenia. Dacă un proiect de lege care conţine dispoziţii ce afectează statutul, organizarea sau funcţionarea Curţii Constituţionale este introdus în procedura legislativă, nu există un temei juridic explicit care să-l oblige pe legiuitor să obţină în prealabil avizul Curţii Constituţionale. În practică însă, preşedintele Adunării Naţionale invită Curtea Constituţională să-şi prezinte, la începutul procedurii legislative, opinia cu privire la un asemenea proiect de lege.

▪ Prin excepţie de la această regulă, în unele state astfel de consultări nu sunt permise, invocându-se separaţia între activitatea Parlamentului şi cea a Curţii (Italia) sau faptul că modificările operate pot fi supuse ulterior examinării Curţii Constituţionale în cadrul controlului de constituţionalitate a legilor.

- Italia. Parlamentul are putere de reglementare în materia organizării şi funcţionării Curţii Constituţionale. Conform art.137.1 din Constituţie, prin „lege constituţională vor fi stabilite condiţiile, formele, termenele de sesizare în vederea exercitării controlului de legitimitate constituţională, precum şi garanţiile cu privire la independenţa judecătorilor constituţionali”; alin.2 al aceluiaşi articol prevede că, prin „lege ordinară se vor stabili celelalte dispoziţii necesare constituirii şi funcţionării Curţii.”

Aceste 2 rezerve lăsate legiuitorului nu au fost completate cu o măsură care să permită implicarea Curţii Constituţionale în procesul de identificare a dispoziţiilor care urmează a fi revăzute şi textele de elaborat. Prin urmare, din punct de vedere formal, Curtea este exclusă de la exercitarea vreunei influenţe în privinţa oricărei acţiuni pe care Parlamentul o poate decide.

� Pentru elaborarea lucrării, au fost examinate şi documentele prezentate în cadrul celui de-al XV-a Congres al Conferinţei Curţilor Constituţionale Europene (Bucureşti, 23-25 mai 2011)


� Legea privind instrumentul Guvernului (Instrument of Government Act), Capitolul 11, art.14


 “Art.14. În cazul în care un tribunal constată că o prevedere este contrară unei dispoziţii a legii fundamentale sau a unei legi ierarhic superioare, prevederea în cauză nu este aplicată. 


Aceeaşi regulă este valabilă şi dacă o procedură legală asupra oricărui aspect important nu a fost respectată la elaborarea prevederii în cauză.


În cazul revizuirii unui text legal în baza paragrafului unu, o atenţie deosebită trebuie acordată faptului că Parlamentul este reprezentantul suprem al poporului şi că legea fundamentală are prioritate faţă de orice altă lege.”


� European Commission for Democracy through Law, Constitutional Review and Democracy – Constitutional Courts and the Legislative Process, CDL-JU (2003)25, p.3


� HYPERLINK "http://www.venice.coe.int/docs/2003/CDL-JU(2003)025-e.asp" ��http://www.venice.coe.int/docs/2003/CDL-JU(2003)025-e.asp�





� � HYPERLINK "http://www.vfgh.gv.at/cms/vfgh-site/english/downloads/englishvfgg.pdf" ��http://www.vfgh.gv.at/cms/vfgh-site/english/downloads/englishvfgg.pdf�          


                                                                                                   


� http://www.const-court.be/


� 6 judecători aparţin Comunităţii lingvistice francofone şi 6 judecători Comunităţii lingvistice flamande.


� http://www.concourt.cz/view/const_court_act


� http://www.legaltext.ee/en/andmebaas/ava.asp?m=022


� http://www.legifrance.gouv.fr/affichTexte.do?cidTexte=JORFTEXT000000705065&dateTexte=vig&fastPos=1&fastReqId=1160577687&oldaction


� http://www.iuscomp.org/gla/statutes/BVerfGG.htm


� Dacă în decurs de 3 luni de la expirarea mandatului sau de la retragerea anticipată a unui judecător, succesorul acestuia nu a fost ales potrivit regulilor stabilite, Curţii Constituţionale Federale i se solicită să propună candidaţi. În acest caz, plenul Curţii (respectiv toţi judecătorii) înaintează o listă cu câte 3 candidaţi pentru fiecare post de judecător ce urmează a fi ales. Alegerea revine tot în seama organelor mai sus amintite; acestea pot decide să aleagă o altă persoană decât cea propusă de Curte.





� La încheierea mandatului, judecătorilor constituţionali li se decernează titlul de “judecător emerit”, care le conferă unele beneficii pe toată durata vieţii.


� http://www.satv.tiesa.gov.lv/?lang=2&mid=9


� http://www.lrkt.lt/Documents3_e.html


� http://www.legilux.public.lu/leg/textescoordonnes/compilation/recueil_lois_speciales/ORGANISATION.pdf


� http://www.trybunal.gov.pl/eng/index.htm


� Organ al Camerei Deputaţilor, format din Mareşalul şi vicemareşalii Camerei.


� http://www.tribunalconstitucional.pt/tc/en/tclaw.html


� http://www.concourt.sk/en/Act_38_1993/a_38_1993.pdf


� http://www.us-rs.si/en/about-the-court/legal-basis/statutes/


� http://www.tribunalconstitucional.es/en/tribunal/normasreguladoras/Pages/NormasReguladoras.aspx


� Judecătorii propuşi de Senat se aleg dintre candidaţii prezentaţi de Adunările legislative ale Comunităţilor Autonome în condiţiile prevăzute de Regulamentul Parlamentului.


� http://www.venice.coe.int/docs/2012/CDL-REF(2012)017-e.pdf


� Cehia - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.3


� Ungaria - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.2


� Austria – Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.2-3


� Belgia - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.4


� Cipru - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.2


� Estonia - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.3


� Germania - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.5-6


� Irlanda - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.3


� Letonia - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.3


� Lituania - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.5


� Luxemburg - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.1


� Malta - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.1


� Polonia - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.3


� Portugalia - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012,  p.5 


� Slovenia - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.3


� Italia - Raport naţional pentru cel de-al XV-lea Congres al Conferinţei Curţilor Constituţionale Europene, Bucureşti, 23-25 mai 2012, p.3-4

